ເກົາຫລິເໜືອເວົ້າວ່າ ການເຈຣະຈາ 6 ຝ່າຍ ຂຶ້ນຢູ່ກັບ ການເຈ ຣະຈາ ລະຫວ່າງສະຫະຣັດ ກັບເກົາຫລີເໜືອ
ຂ່າວສຳຄັນອື່ນໆ: ອົງດາໄລ ລາມະ ສະເດັດມາເຖິງ ກຸງວໍຊິງຕັນ; ພວກທາລີບານ ໃນປາກິສຖານ ອ້າງເອົາ ຄວາມຮັບຜິດຊອບ ໃນການໂຈມຕີ ໂຄງການອາຫານໂລກ; ທ່ານເກດສ
ເກົາຫລີເໜືອ ກ່າວວ່າ ຕົນພ້ອມແລ້ວ ທີ່ຈະກັບຄືນເຂົ້າຮ່ວມການເຈຣະ ຈາ 6 ຝ່າຍກ່ຽວກັບ ໂຄງການນິວເຄລັຽຂອງຕົນ ຖ້າຫາກ ມີຄວາມກ້າວໜ້າ ໃນການເຈຣະຈາກັບ ສະຫະຣັດ ຖແລງຂ່າວໄດ້ນຳອອກເຜີຍແຜ່ ໃນ ວັນອັງຄານມື້ນີ້ ໂດຍສື່ມວນຊົນຂອງທາງການ ເກົາຫລີເໜືອ ອົງການຂ່າວ KCNA ເວົ້າວ່າ ຄວາມພ້ອມຂອງພຽງຢາງທີ່ຈະກັບຄືນເຂົ້າຮ່ວມ ການເຈຣະຈາຫລາຍຝ່າຍ ແມ່ນຂຶ້ນຢູ່ກັບ ຜົນ ຂອງການເຈຣະຈາກັບສະຫະຣັດ ທ່ານ IAN KELLY ໂຄສົກກະຊວງ ການຕ່າງປະເທດ ສະຫະຣັດກ່າວໃນມື້ວານນີ້ວ່າ ສະຫະຣັດ ຍັງສືບຕໍ່ເຕັມໃຈ ທີ່ຈະພົວພັນ ກັບເກົາຫລີເໜືອແບບສອງຝ່າຍ ພາຍໃຕ້ຂອບ ຂອງຂັ້ນຕອນ ການເຈຣະຈາ 6 ຝ່າຍ ເພື່ອຊັກຊວນໃຫ້ເກົາເຫລີເໜືອ ປະຖິ້ມໂຄງການ ສ້າງອາວຸດນິວເຄລັຽ ໃນມື້ວານນີ້ ຂະນະທີ່ນາຍົກຣັຖມຸນຕຣີຈີນ ເດີນທາງໄປຢ້ຽມຢາມ ເກົາຫລີເໜືອນັ້ນ ຈີນໄດ້ປະກາດວ່າຈະເສີມຂຍາຍ ຄວາມສັມພັນ ກັບເກົາຫລີເໜືອ ການເດີນທາງ ໄປຢ້ຽມຢາມ ຂອງທ່ານ WENJIABAO ແມ່ນເພື່ອສເລີມສລອງ ວັນຄົບຮອບ 60 ປີ ໃນການສ້າງຕັ້ງ ຄວາມສັມພັນຢ່າງເປັນທາງການ ລະຫວ່າງຈີນ ແລະເກົາຫລີເໜືອ ອົງດາໄລລາມະໄດ້ສະເດັດ ມາເຖິງກຸງວໍຊິງຕັນ ເພື່ອປະພາດເປັນເວລາ 5 ມື້ ໂດຍທີ່ພຣະອົງ ຈະໄດ້ພົບປະກັບສະມາຊິກ ຣັຖສະພາສະຫະຣັດ ແລະຜແນກ ປະສານງານ ໃໝ່ກ່ຽວກັບບັນຫາທິເບດຂອງກະຊວງການຕ່າງ ປະເທດ ສະຫະຣັດ ປະທານາທິບໍດີ ສະຫະຣັດ ທ່ານ BARACK OBAMAບໍ່ມີກຳນົດ ທີ່ຈະພົບ ປະກັບຜູ້ນຳ ທາງດ້ານຈິດໃຈ ທີ່ລີ້ພັຍ ຢູ່ໃນຕ່າງປະເທດຂອງຊາວທິເບດ ໃນລະຫວ່າງ ການສະເດັດປະພາດ ຂອງພຣະອົງ ຫົວໜ້າ ນັກການທູດຂອງອົງດາໄລ ລາມະ ໄດ້ກ່າວປ້ອງກັນ ກ່ຽວກັບແຜນການ ດັ່ງກ່າວ ໃນມື້ວານນີ້ ທ່ານLODI GYARI ເວົ້າວ່າ ອົງດາໄລລາມະ ຈະບໍ່ພົບປະ ກັບປະທານາທິບໍດີ ຍ້ອນວ່າພວກທ່ານ ໄດ້ຕົກລົງກັນວ່າ ຈະພົບປະກັນ ຫລັງຈາກ ກອງປະຊຸມ ສຸດຍອດລະຫວ່າງສະຫະຣັດ ກັບຈີນ ໃນເດືອນພະຈິກ ຈະມາ ທ່ານ GYARI ເວົ້າວ່າອົງດາໄລລາມະ ຫວັງວ່າ ຄວາມສັມພັນ ທີ່ມີການຮ່ວມມືກັນ ລະຫວ່າງສະຫະຣັດ ກັບຈີນຈະຊ່ອຍສນັບສນຸນ ຜົນປໂຍດ ຂອງທິເບດ ພວກທາລີບານ ໃນປາກິສຖານໄດ້ອ້າງເອົາ ຄວາມຮັບຜິດຊອບ ກ່ຽວກັບການ ໂຈມຕີ ສະລະຊີບ ທີ່ສຳນັກງານໃຫຍ່ຂອງໂຄງ ການອາຫານໂລກ ຂອງສະຫະປະຊາຊາດ ທີ່ ນະຄອນຫລວງອິສລາມາບັດ ໂຄສົກຂອງກຸ່ມ ທາລີບານ ນາຍ AZAM TARIQ ກ່າວໃນມື້ ນີ້ວ່າ ກຸ່ມຂອງລາວເປັນຜູ້ຢູ່ເບື້ອງຫລັງ ເຫດຣະເບີດ ໃນມື້ວັນຈັນວານນີ້ ທີ່ເປັນເຫດໃຫ້ພະນັກງານຢ່າງນ້ອຍ 5 ຄົນ ຂອງອົງການ ສະຫະປະຊາຊາດ ເສັຽຊີວີີດ ແລະອີກ 5 ຄົນໄດ້ຮັບບາດເຈັບ ກະຊວງພາຍໃນ ປາກິສຖານ ໄດ້ຖິ້ມໂທດໃສ່ ພວກຫົວຮຸນແຮງທາລີບານວ່າ ທຳການຕອບໂຕ້ ຕໍ່ການປະຕິບັດງານ ທາງທະຫານ ຂອງກອງທັບໃນເຂດຮ່ອມພູສວາທ ແລະ WAZIRISTAN ໃຕ້ ທ່ານ REHMAN MALIK ຣັຖມຸນຕຣີກະຊວງພາຍໃນ ຂອງປາກິສຖານ ກ່າວວ່າ ພວກໂຈມຕີ ໃນມື້ວານນີ້ ທີ່ໄດ້ນຸ່ງເຄື່ອງແບບເຈົ້າໜ້າທີ່ ຮັກສາຄວາມປອດພັຍ ໄດ້ບີບຄະນວນ ຣະເບີດທີ່ໜັກ ປະມານ 8 ກິໂລໃຫ້ແຕກຂຶ້ນ ໃນບໍຣິເວນລະບຽງ ຂອງສຳນັກງານ ໂຄງການອາຫານໂລກ ຣັຖມຸນຕຣີກະຊວງພາຍໃນ ປາກິສຖານ ຍັງເຕືອນ ໃຫ້ປະຊາຊົນກະກຽມ ຮັບມືກັບ ການໂຈມຕີທີ່ອາດຈະມີເພີ້ມຕື່ມ ໃນໄລຍະ ສອງ-ສາມມື້ ຂ້າງໜ້ານີ້ ຣັຖມຸນຕຣີກະຊວງປ້ອງກັນ ປະເທດ ສະຫະຣັດທ່ານ ROBERT GATES ກ່າວວ່າ ຈະບໍ່ມີການຖອນກຳລັງທະຫານສະຫະ ຣັດ ອອກຈາກອັຟການິສຖານ ບໍ່ວ່າຜົນຈະເປັນ ຈັ່ງໃດຈາກການທົບທວນ ເບິ່ງຍຸທສາດ ຂອງປະ ທານາທິບໍດີ ສະຫະຣັດ ທ່ານ BARACK OBAMA ທ່ານ GATES ກ່າວຕໍ່ໂທຣະພາບ CNN ໃນຕອນແລງ ຂອງມື້ວານນີ້ວ່າ ທຳນຽບຂາວພວມທຳການ ຕັດສິນໃຈ ກ່ຽວກັບການ ເອົາບາດກ້າວຕ່າງໆ ໃນຂັ້ນຕໍ່ໄປ ຊຶ່ງຈະກຳນົດໃນການໄດ້ຮັບ ໄຊຊະນະ ຕໍ່ພວກຫົວຮຸນແຮງ ທາລີບານ ໃນອັຟການິສຖານ ຣັຖມຸນຕຣີການຕ່າງປະເທດ ສະຫະຣັດ ທ່ານນາງ HILLARY CLINTON ຊຶ່ງທາງໂທຣະພາບ CNNໄດ້ທຳການສຳພາດ ຄືກັນນັ້ນ ເວົ້າວ່າ ຣັຖບານທ່ານ OBAMA ຢາກຈະໃຊ້ວິທີທີ່ດີທີ່ສຸດ ເພື່ອໃຫ້ບັນລຸ ເປົ້າໝາຍຂອງ ສະຫະຣັດ ຢູ່ໃນຂົງເຂດ ດັ່ງກ່າວ ຣັຖມຸນຕຣີ ປ້ອງກັນປະເທດ GATES ກ່າວວ່າ ການຕັດສິນໃຈ ຂອງທ່ານ OBAMAກ່ຽວກັບບັນຫາ ດັ່ງກ່າວນີ້ ຈະເປັນນຶ່ງ ໃນບັນຫາ ທີ່ສຳຄັນທີ່ສຸດ ໃນລະຫວ່າງການເຂົ້າຮັບຕຳແໜ່ງ ປະທານາທິບໍດີ ຂອງທ່ານ ກາຊັກສະຖານ ໄດ້ລົງນາມ ໃນຂໍ້ຕົກລົງ ສະບັບນຶ່ງກັບຝຣັ່ງ ໂດຍໄດ້ ອະນຸຍາດໃຫ້ ມີການສົ່ງ ເຈົ້າໜ້າທີ່ ທະຫານຝຣັ່ງແລະອຸບປະກອນຜ່ານປະເທດ ໃນເຂດເອເຊັຽກາງດັ່ງກ່າວນີ້ ໄປຍັງອັຟການິສ ຖານໄດ້ ປະທານາທິບໍດີກາຊັກສະຖານທ່ານ NURSULTAN NAZARBAYEV ແລະປະ ທານາທິບໍດີຝຣັ່ງທ່ານ NICOLASSARKOZY ທີ່ກຳລັງຢູ່ໃນ ລະຫວ່າງ ການຢ້ຽມຢາມ ກາຊັກສະຖານ ໄດ້ເຂົ້າຮ່ວມເປັນສັກຂີພິຍານ ໃນການລົງນາມ ກ່ຽວກັບຂໍ້ຕົກລົງ ການຂົນສົ່ງ ໂດຍຣັຖມຸນຕຣີການຕ່າງປະເທດ ຂອງປະເທດທັງສອງ ໃນວັນອັງຄານມື້ນີ້ ໃນຕົ້ນປີນີ້ ກາຊັກສະຖານກໍໄດ້ຕົກລົງ ທີ່ຈະອະນຸຍາດໃຫ້ ສະຫະຣັດ ສົ່ງປັດຈັຍ ທີ່ບໍ່ແມ່ນອາວຸດຮ້າຍແຮງໄປໃຫ້ທະຫານຂອງຕົນ ໃນອັຟການິສຖານ ຜ່ານດິນແດນ ຂອງກາຊັກສະຖານໄດ້ ສະຫະຣັດແລະຣັດເຊັຽ ກໍໄດ້ລົງນາມ ໃນຂໍ້ຕົກລົງສະບັບນຶ່ງ ທີ່ອະນຸຍາດໃຫ້ ສະຫະຣັດຈັດສົ່ງອາວຸດ ໄປຍັງອັຟການິສຖານ ຜ່ານດິນແດນ ຣັດເຊັຽໄດ້ ສະຫະຣັດ:ຣັຖບານປະທານາທິບໍດີ OBAMA ໄດ້ປະກາດ ໃນວັນອັງຄານມື້ນີ້ ກ່ຽວກັບ ແຜນການໃໝ່ໃນການຄຸມຂັງ ພວກຄົນເຂົ້າເມືອງ ຜິດກົດໝາຍ ທີ່ກຳລັງລໍຖ້າການຖືກ ເນຣະເທດຢູ່ນັ້ນ ພາຍໃຕ້ ຣະບຽບການໃໝ່ນີ້ ຜແນກ ກວດຄົນເຂົ້າເມືອງແລະພາສີຂອງສະຫະຣັດ ຈະໄດ້ ຈັດຕັ້ງຣະບົບ ເພື່ອພິຈາຣະນາເບິ່ງວ່າພວກຄົນເຂົ້າ ເມືອງຜູ້ໃດ ຄວນຈະຖືກຄຸມຂັງ ແລະຜູ້ໃດ ຄວນຈະຖືກ ຄວບຄຸມຕາມສະຖານທີ່ ທີ່ບໍ່ເຄັ່ງຄັດປານໃດ ພາຍໃຕ້ຣະບົບ ໃນປັດຈຸບັນພວກຄົນເຂົ້າເມືອງ ທີ່ຮຸນແຮງ ແລະບໍ່ຮຸນແຮງ ແມ່ນໄດ້ຖືກ ຄວບຄຸມໂຕໄວ້ຊົ່ວຄາວຢູ່ຕາມຄຸກທ້ອງຖິ່ນ ຂອງຣັດ ແລະຣັຖບານກາງຕ່າງໆ ມີເກືອບ 4 ແສນຄົນໄດ້ຖືກຄຸມຂັງ ໃນຣະບົບດັ່ງກ່າວ ໃນແຕ່ລະປີ ໂດຍໄດ້ເສັຽຄ່າ ໃຊ້ຈ່າຍປະມານ 2ພັນລ້ານໂດລາ ຂໍ້ສເນີໃໝ່ ຈະຄຸມຂັງ ພວກຄົນເຂົ້າ ເມືອງຜິດກົດໝາຍທີ່ບໍ່ຮຸນແຮງ ເຊັ່ນແມ່ຍິງ ແລະເດັກນ້ອຍ ໄວ້ຕາມໂຮງແຮມຕ່າງໆ ເຮືອນຜູ້ເຖົ້າແລະສະຖານທີ່ອື່ນໆ ນອກນັ້ນ ຣັຖບານທ່ານ OBAMA ຍັງໄດ້ພິຈາຣະນາ ທີ່ຈະສ້າງສູນຄຸມຂັງໃໝ່ ຂຶ້ນອີກ 2 ແຫ່ງ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ